Ńdɔ̄ Eglôn a ngábáman ai bɔ́n bə́ Amon ai Amalek, ńdɔ a ngákə lúman ai Ísraɛ̂l, a təgə́ nyē, ńdɔ a ngánɔŋ tísɔn yǎ Mēlen. 14Ńdɔ̄ bɔ́n bə́ Ísraɛ̂l bə́ ngávə́ŋan bəlɔ̌ bə́ Eglôn, ǹkúkúmá yā Moab, á táŋ mim̀bú awômo ai mwom. 15Hədá éyɔŋ bɔ́n bə́ Ísraɛ̂l bə́ ngáyón Ńtondôbə á mís, ńdɔ Ǹtondôbə a ngátə́lē bɔ́ ńkode, Ehud, mɔ́n Gera, mǎn Bényamít, yǎ á ngābə́ émɔŋ. Ńdɔ̄ bɔ́n bə́ Ísraɛ̂l bə́ ngálóm tóya ai nyé ábə Eglôn; ǹkúkúmá yā Moab. 16Ńdɔ Ehub nyémēn á ngākom okəŋ bítá məyo mə́bɛ̄, ǹtíé anə́ dzongolo wɔ́; ńdɔ a ngábɔ́d wɔ̄ á ébǒg yā ḿbɔ̄ ńnōm, á bīyé á sí. 17Ńdɔ a ngávə Eglôn, ǹkúkúmá yā Moab, tóya. Eglôn a ngábə́ éyə̄gan anén mod. 18Ǹnyie anə́ Ehub a ngáman nyé sui tóya, ńdɔ a ngásoe é bod bə́ ngábəgə tóya. 19Hədá ńdɔ̄ nyémēn á ngādúgan ai mvús, éyɔŋ a ngákwí é ngun məlan é nə̄ babi ai Gilgal, nyé nâ: “Mə bələ́ wa m̀bándá yā ndímba, ǎ ǹkúkúmá.” Ńdɔ ǹkúkúmá a ngádzumi bod, nyé nâ: “Bivól”, ńdɔ ayɔŋ díé ásə̄ á ngáman kwí átān. 20Ńdɔ Ehud a ngákə̄ ábə Eglôn ḿból á ngābə́ tɔá étám á évūvoe étun ndá yā yób yā é wôge ai nyé, Ehud nyé nâ: “Mə bələ́ wa m̀bándá wá sɔ́ ábə Zambá, ǎ ńkūkúmá”, ńdɔ a ngákódō á sí á étɔá dzíé. 21Ńdɔ Ehud a ngásám ḿbɔ̄ ngál wōé, a nɔŋɔ́ ókəŋ bítá ḿfág yā ḿbɔ̄ ńnómo woe, hə á fob á ādzii nyé wa âbum. 22Ńdɔ ǹkə́l ó ngáman nyî ai ǹsɔ́ ókə̄ŋ ósə, avɔ́ŋ á mān dib ǹsɔ̄ ókə̄ŋ, amú á ndzí kig bǎd tyé okəŋ bítá âbum.